Αγαρικόμορφα

Ένα αγαρικόμορφο είναι ένας τύπος καρποσώματος μύκητα, το οποίο χαρακτηρίζεται από την παρουσία ενός πιλιδίου (καπέλο), το οποίο είναι εμφανώς ξεχωριστό από τον στύπο (κορμό), με ελάσματα στο κάτω μέρος του πιλιδίου. Τα αγαρικόμορφα αποκαλούνται και μανιτάρια με ελάσματα και αναφέρονται στην μορφολογική ομοιότητα με το τυπικό είδος του γένους Αγαρικού (Agaricus), χωρίς απαραίτητα να ανήκουν ταξινομικά σε αυτό. . 

 Ετυμολογία 
Αρχικά, το αγαρικό αναφερόταν σε μύκητες των δέντρων (κατά το λατινικό agaricum), ωστόσο αυτό άλλαξε με την ερμηνεία του Λινναίου το 1753, όταν το χρησιμοποίησε ως όνομα του γένους Αγαρικό (Agaricus) στο οποίο συμπεριελάμβανε μανιτάρια με ελάσματα.

 Ταξινόμηση 
Τα περισσότερα είδη των αγαρικόμορφων ανήκουν στην τάξη των Αγαρικωδών (Agaricales) της υποσυνωμοταξίας των Αγαρικομυκοτίνων (Agaricomycotina.). Οι εξαιρέσεις, όπου τα αγαρικόμορφα έχουν εξελιχθεί ανεξάρτητα, τοποθετούνται κυρίως στις τάξεις των Ρουσουλωδών (Russulales), των Βολιτωδών (Boletales), των Υμενοχαιτωδών (Hymenochaetales), και άλλες ομάδες των βασιδιομυκήτων. Τα παλιά συστήματα ταξινόμησης τοποθετούσαν όλα τα αγαρικόμορφα στα Αγαρικώδη και μερικές (κυρίως παλαιότερες) πηγές χρησιμοποιούσαν τη λέξη "αγαρικά" ως το συλλογικό όνομα για όλα τα Αγαρικώδη. Οι σύγχρονες πηγές τείνουν να χρησιμοποιούν τον όρο ευαγαρικά για τα αγαρικόμορφα μέλη των Αγαρικωδών. Το γένος του Αγαρικού (Agaricus) περιεγράφηκε πρώτη φορά από τον Κάρολο Λινναίο το 1753,  και τότε συμπεριελάμβανε όλα τα αγαρικόμορφα.  Τον 19ο αιώνα, ο Ηλίας Μάγκνους Φρις χώρισε το γένος σε αρκετά μικρότερα γένη.  Πρόσφατα, οι μελέτες του DNA αποκάλυψαν ότι τα αγαρικόμορφα δεν συγγενεύουν απαραίτητα στενά μεταξύ τους, και ότι τα ελάσματα των μανιταριών είναι ένα παράδειγμα συγκλίνουσας εξέλιξης.

 Παραπομπές 

 Εξωτερικές συνδέσεις 
 "Τα Μανιτάρια με Ελάσματα " στο AmericanMushrooms.com
 "Εξέλιξη και Μορφολογία στους Ομοβασιδιομύκητες" από Gary Lincoff & Michael Wood, MykoWeb.com
Κατηγορία:Καρποσώματα μυκήτων
Κατηγορία:Μυκητιακή μορφολογία και ανατομία